ট্রাম্পের কোপে এবার অতিবাম সংগঠন ‘অ্যান্টিফা’!

ওয়েব ডেস্ক : এবার ট্রাম্পের কোপে অতিবাম সংগঠন ‘অ্যান্টিফা’ (Antifa)। এই সংগঠনকে এবার জঙ্গি বলে ঘোষণা করলেন মার্কিন প্রেসিডেন্ট ডোনাল্ড ট্রাম্প (Donald Trump)। যারা এই সংগঠনকে আর্থিক সাহায্য করবে তাদের বিরুদ্ধে আইনি ব্যবস্থা নেওয়ার হুমকি দিয়েছেন তিনি। প্রসঙ্গত, সম্প্রতি ট্রাম্প ঘনিষ্ঠ চার্লি কার্ক খুন হয়েছিলেন। তার কিছুদিনের মধ্যে অ্যান্টিফা-কে জঙ্গি বলে ঘোষণা করার বিষয়কে বেশ তাৎপর্যপূর্ণ বলে মনে করছে বিশেষজ্ঞ মহল।

বৃহস্পতিবার নিজের সোশাল মিডিয়া হ্যান্ডেল ট্রুথ সোশালে ট্রাম্প লিখেছেন, “আমি আনন্দের সঙ্গে আমাদের অনেক মার্কিন দেশপ্রেমিককে জানাচ্ছি, আমি একটি অসুস্থ, বিপজ্জনক, উগ্র বাম অ্যান্টিফা (Antifa) সংগঠনকে একটি প্রধান জঙ্গি সংগঠন হিসেবে ঘোষণা করছি। আমি দৃঢ়ভাবে সুপারিশ করব যে বা যারা অ্যান্টিফাকে আর্থিক সাহায্য করবে তাদের বিরুদ্ধে সর্বোচ্চ আইনে ব্যবস্থা নেওয়া হবে”

আরও খবর : শ্রীলঙ্কার পরিকাঠামো উন্নয়নে বড় অঙ্কের ঋণ দিল চীন!

দ্বিতীয় বিশ্বযুদ্ধের আগে নাৎসি জার্মানি এবং ফ্যাসিবাদী ইতালির বিরোধী দলগুলোর প্রতিবাদী ঐতিহ্যের অংশ হিসেবে অ্যান্টিফা (Antifa) সদস্যরা নিজেদেরকে দেখে। মার্কিন অ্যান্টিফা কর্মকাণ্ডের শিকড় খুঁজে পাওয়া যায় সেই বর্ণবাদবিরোধী কর্মীদের মধ্যে, যারা ১৯৮০-এর দশকে জাতিবিদ্বেষী স্কিনহেড, কু ক্ল্যাক্স ক্ল্যান (কেকেকে)-এর সদস্য এবং নব্য-নাৎসিদের কার্যকলাপের বিরোধিতা করার জন্য সংগঠিত হয়েছিল।

ট্রাম্প এই সংগঠনকে এতটাই অপছন্দ করতেন যে তাঁর সমালোচক এবং বিরোধীদের মাঝে মধ্যেই ‘অ্যান্টিফা’(Antifa) বলে দেগে দিতেন। আর এই সংগঠনকে অনেক আগেই জঙ্গি গোষ্ঠী হিসাবে ঘোষণা করার হুমকি দিয়েছিলেন ট্রাম্প (Trump)। সেই মতো এবার এই সংগঠনকে জঙ্গি বলে ঘোষণা করলেন মার্কিন প্রেসিডেন্ট।